Nuwe reddingsboei vir SAUK met valkoog dopgehou(Foto: pixabay) Die DA sê hy gaan die openbare uitsaaier se besteding van die nuwe R3,2 miljard-reddingsboei wat die ANC-regering aan hom gegee het, fyn dophou. Die SAUK gaan die eerste gedeelte van die geld na verwagting Maandag al ontvang, het Phumzile van Damme, die DA se woordvoerder oor kommunikasie, gesê. As daar net ŉ sweempie finansiële of ander wanbestuur aan die lig kom, gaan onmiddellike stappe teen die SAUK gedoen word. “Die DA is deeglik bewus daarvan dat dit ŉ ingewikkelde saak is. Die huidige SAUK-bestuur kan nie verantwoordelik gehou word vir die finansiële krisis waarin die SAUK hom al die afgelope twee jaar bevind nie omdat dit ŉ nalatenskap van die Hlaudi Motsoeneng-era is,” het Van Damme gesê. Volgens haar beteken dit nie hulle hoef geen verantwoordelikheid te aanvaar nie. Die minister van kommunikasie, Stella Ndabeni-Abrahams, het boonop bekend gemaak dat die SAUK net voldoen het aan vyf van die agt voorwaardes wat die tesourie vir ŉ reddingsboei gestel het. Twee daarvan is gedeeltelik nagekom en een glad nie. Die voorwaardes wat gedeeltelik of glad nie nagekom is nie, sluit in afsonderlike finansiële verslaglewering vir openbare en kommersiële uitsaaidienste, die identifisering van nienoodsaaklike bates wat van die hand gesit kan word, en die ontwikkeling van ŉ omvattende strategie waaraan die private sektor kan deelneem. Van Damme het gesê die DA gaan vra vir meer inligting oor die voorwaardes wat wél nagekom is. “Ons is bewus van die vyandige verhouding tussen die twee en om ons van die ware feite te vergewis, wil die DA graag die storie van al twee kante hoor. “Die DA hou vol dat reddingsboeie net ŉ tydelike oplossing vir uitdagings is,” het Van Damme gesê. “Ons gaan die saak met ŉ valkoog dophou.” Die ACDP het intussen ook sy kommer oor die reddingsboei uitgespreek en sê die openbare uitsaaier het ook soortgelyke hulp in die 2018-’19-boekjaar gekry. Verkwisting het toe op R5,2 miljard gestaan. “Die ACDP glo die vlak van oorsig deur die nasionale tesourie én die departement van kommunikasie móét verhoog word,” het die party in ŉ verklaring gesê. “Vir veels te lank is staatsbeheerde ondernemings toegelaat om te verval tot vlakke van bankrotskap, sonder dat die Wet op die Bestuur van Openbare Finansies en ander wetgewing afgedwing is om prestasie en finansiële verantwoordbaarheid te verseker.” Die ACDP het gevra vir groter samewerking tussen die ministeries, die SAUK en die parlement om te verseker die enorme bedrag geld verdwyn nie net weer nie.